《酬杨给事兼见赠台中》
唐代·沈佺期

子云推辨博，公理擅词雄。始自尚书省，旋闻给事中。

言从温室尚，籍向琐闱通。顾我叨郎署，惭无草奏功。

分曹八舍断，解袂五时空。宿昔陪馀论，平生赖击蒙。

神仙应东掖，云雾限南宫。忽枉琼瑶赠，长歌兰渚风。

作者简介：沈佺期（约656 — 约715），字云卿，相州内黄（今安阳市内黄县）人，祖籍吴兴（今浙江湖州）。 唐代诗人。与宋之问齐名，称“ 沈宋 ”。
善属文，尤长七言之作。擢进士第。长安中，累迁通事舍人，预修《三教珠英》，转考功郎给事中。坐交张易之，流驩州。稍迁台州录事参军。神龙中，召见，拜起居郎，修文馆直学士，历中书舍人，太子少詹事。开元初卒。